लोण्याचो गुळो मेळिल्ल्या दोन बुकल्यांचीं काणी सगल्यांक खबर आसा. झगडपी बुकल्यांक गुळो समान वांटून दिवपाचीं नाटकां करून एक माकड तो आपूणच खाता. 'दोगांच्या केस्तावांत तिसऱ्याचो लाव,' अशा आशयाची ही इसाप कथा. महाराष्ट्रांत शिवसेनेचें नेमकें अशेंच जातलें, असो राजकी जाणकारांक दुबाव आसा. फाटले तीन दीस एकामेकांचेर आरोप करप चालू आसा. 'हाका शिवसेना (ठाकरे) जापसालदार, भाजपाचें हें सगलें कारस्थान, शिवसेना (शिंदे) जबाबदार, हाचे फाटलो शकुनीमामा हो शरद पवार.... . ' ह्या आरोपांचे धुळवडींत हें घडपाक नेमकी कोणाची चूक हाचेरूय अजून सोशल मिडियाचेर तर्क- वितर्क चालू आसात. असलें कितें जालें काय मागीर लोकांची दिशाभूल करून सगलेच आपले हात वयर काडटात. कांय दिसांनी उडिल्लो धुल्ल जमनीर बसता आनी उपरांत फुडारी आपणाक जाय तें करपाक मेकळे. 3 नोव्हेंबराक अंधेरी- पूर्व विधानसभा पोट वेंचणूक जाता. तिका वेंचणूक आयोगाचो हो निर्णय लागू आसतलो. आयोगान शिवसेना हें नांव आनी धनुष्यबाण हें चिन्नूय गोठयलां. हो निर्णय हंगामी. मुखार तें नांव आनी चिन्न कोणाक दिवपाचें तें आयोग थारायतलो. शिवसेनेक तांणी शिवसेना उद्धव बाळासाहेब ठाकरे हें नांव आनी मशाल हें चिन्न दिलां. तर शिंदे गटाक बाळासाहेबांची शिवसेना हें नांव मेळ्ळां. शिंदे गटान धाडिल्लीं चिन्नां भायर मारून तांकां आयज नवीं धाडपाक सांगल्यांत. खरें म्हणल्यार हें गुप्तपणान जावंक जाय आशिल्लें. ठाकरे गटान धाडिल्लीं नांवां आनी चिन्नां पयरूच जाहीर कशीं जालीं, ताची चवकशी जाल्यार बरी.
 कायदेतज्ञांच्या मतान, सर्वोच्च न्यायालयांत आमदार अपात्रताय प्रकरणाची सुनावणी सुरू आसा. चिन्न गोठोवपाच्या निर्णयाचो ताचेर परिणाम जावपाची शक्यताय ना. पूण, जर पयले सोळा आमदार अपात्र थारले जाल्यार मुख्यमंत्री शिंदे अपात्र थारतले. म्हणटकच मंत्रीमंडळूच बरखास्त जातलें. 16 आमदार फुटले तेन्ना तांचो आंकडो दोन तृतियांश नाशिल्लो. ते दुसऱ्या पक्षांतूय वचूंक नात. हाचो अर्थ ते अपात्र थारतात. एक- एक करून मागीर ताचो आंकडो वाडून दोन तृतियांश जालो. ह्या कायद्यांत एकेकल्यान पक्ष सोडपा विशीं कांय बरयिल्लें ना. देखून न्यायालयांत अपात्रताये विशीं जो निर्णय जाता, ताचेर सगलें अवलंबून आसतलें.
 महाराष्ट्रांत विधानसभा वेंचणुके पयलीं बसका जाली, तातूंत शिवसेनेक पयलीं अडेज वर्सां मुख्यमंत्री पद दिवपाचें उतर केंद्रीय गृहमंत्री अमित शाह हांणी दिल्लें, असो दावो करून उद्धव ठाकरे हांणी भाजप - सेनेची युती तोडली, ती सत्तेर आयिल्ली आसतनाय! उपरांत भाजपाचे खर विरोधक काँग्रेस आनी राष्ट्रवादीचे मजतीन सरकार स्थापन केले. स्वता मुख्यमंत्री जाले. अडेज वर्सांनी सेनेचे 40 वयर आमदार फुटून गेले. आतां ह्या बंडखोरांचें आनी भाजपाचें युती सरकार सत्तेर आसा. आमदार अपात्रतायेची, तशेंच चिन्न, नांवा वयल्यान ठाकरे आनी शिंदे गटांत केश चलताली. न्यायाधिशांनी बाॅल वेंचणूक आयोगाच्या रिंगणांत उडयलो आनी हो निर्णय आयलो.
 शिवसेनेची स्थापना 1966 त जाली. तेन्ना सावन गोंयच्या मगो पक्षा प्रमाण 'मातयेंतलो पक्ष' अशें तिचें नांव जाल्लें. एखादे धर्मीक संघटनेचे अनुयायी आसचे तशे सेनेचे हजारांनी वावुरपी आसात. तरीय चिन्न, नांव परत मेळूंकना जाल्यार शिवसेनेन फुडाराक वयर येवपाक बरेंच कठीण वतलें, अशें एकंदरीत चित्र दिसता. हिंदुत्वाचो मुद्दो हातांत घेतले बगर पर्याय ना, अशें आतां सगल्यांच पक्षांक दिसपाक लागलां. काँग्रेस, राष्ट्रवादी वांगडा गेल्ल्यान शिवसेना 'सेक्युलर' (तशें आसप वायट काय बरें तें वाचप्यांनी थारावचें. ) जाली असो प्रचार चालू जालो तेन्ना आपलें कडवें हिंदुत्व शिवसेनेक प्रत्येक जाहीर सभेंत, आॅनलायन पत्रकार परिशदेंत सिद्ध करचें पडलें. शिवसेनेचो बालेकिल्लो आशिल्ल्या मुंबय म्हापालिकेचीय वेंचणूक रोखडीच आसा. थंय हारत जाल्यार शिवसेनेक उबें रावप बरेंच कठीण वतलें.
 महाराष्ट्रांतलें राजकारण आतां मोडणार मोडणां घेत मुखार वचत आसा. शिवसेना सोंपची हे खातीर तिचे विरोधक नेटान कामाक लागल्यात. ती ना नपयत जाता काय ग्रीक पुराण कथेंतल्या फिनिक्स सुकण्या प्रमाण गोबरांतल्यान जिवी जावन परत दिगंताचे दिकेन झोपय मारता, हें येवपी काळूच सांगतलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 